இறைவனும் அவனுடைய திருநாமமும் வெவ்வேறல்ல, திருநாமம் என்பதே இறைவன்தான். இறைவனுடைய திருநாமம் மனதில் நிரம்பியவுடன் உள்ளம் இறைவனின் சன்னதியாகி விடுகிறது. நமது சிந்தனைகளை இறைவன்பால் நிறுத்த அவருடைய திருநாமத்தை இடையாமல் நினைவு கூர்வது எளிமையான வழி. திருநாமத்தின் மீது உள்ளன்பு கொண்டு மனம் கசிந்து கண்ணீர் பெருகி தன்னை ஓதுபவர்களை முத்தி நெறிக்கு கூட்டு விப்பது திருநாமம். காதலாகி கசிந்து கண்ணீர் மல்கி ஓதுவார் தமக்கு நன்னறிக்கு உய்ப்பதும், வேதம் நான்கிலும் மெய்பொருள் ஆவதும் நாதன் நாமம் நமசிவாயவே ” என்கிறார் திரு ஞானசம்பந்தர். அது நான்கு வேதங்களின் உண்மை பொருளாக விளங்குபவனாகிய சிவபெருமானரின் திருநாமமான நமசிவாய என்ற திருவைந்தெழுத்தாகும். இம் மந்திரம் அனைத்து உயிர்களின் துன்பங்களையும் சொன்ன மாத்திரத்தில் நீக்கவல்ல அற்புத மந்திரமாகும் என்கிறார் சம்பந்தர்.